Sez la culpa...

Da Rafael Camenisch

En il cussegl grond avain nus ussa pli bleras dunnas. Bun. La Ruth Metzler è stada a Cuira a chaschun da las festivitads da 200 onns Grischun en la Confederaziun. Er bun. La Kim Wilde è stada a Samnaun per chantar in zichel. Prima. La dunna da Peter Aliesch ha purtà l'enviern il mantè da pel. OK.
Ma en il cussegl grond avain nus anc adina bler dapli umens che dunnas. La Metzler è stada a Cuira sin l'invit da Mariano Tschuor. Michael Jackson vuleva er vegnir en Grischun, ma nun è la finala. E Peter Aliesch nun è pli en la regenza grischuna.
Ed alur? Ma, en sasez nagut. E tuttina: Tge croda en egl? En il cussegl grond na vegni betg a dar ina regenza da famiglia ils proxims trais onns. La Ruth Metzler nun ha probabel gì nagut cun il Mister Grischun - er betg Kim Wilde cun Michael Jackson. Ed ils Alieschs? Nauschas lieungas pretendan che Peter portia uss il mantè da pel.
Definitiv: La prominenza grischuna u quella che vegn en Grischun ha in problem cun la nivadad. As imaginai ina sessiun dal parlament grischun cun 120 persunas nivas, dunna Metzler, Mister Grischun, Kim Wilde, Michael Jackson ed ils Alieschs - tuts nivs en lur funcziuns uffizialas. Nunimaginabel. Quai fiss bain in bun maletg per mussar la progressivitad da noss pajais! Occurrenzas uffizialas sco las festas da 200 Grischun en la Confederaziun avessan probabel anc pli paucs interessads che gia ussa, ma quai nun importass nagut. Persuenter vendessan las gasettas pli blers exemplars e vegnissan uschia magari or da la crisa. Questa moda da cumbatter la crisa economica fiss bain meglier che rearmaments e guerras (u betg Bush e Blair?) u catalogs da spargn da millis paginas (gell, dunna Widmer?).
A la fin resti anc da dir che la Svizra avess gì la chaschun da manevrar encunter il trend negativ ed anti-nuditiv dal mument. E sa chapescha che l'idea per la soluziun fiss vegnida da la Rumantschia. Ma ils realisaturs (ed il pievel rumantsch) nun han per nagin pretsch vulì las tualettas da la Lia rumantscha a l'Expo.02. Sez la culpa: Uschia n'avain nus pia betg vesì ils maletgs sco la Ruth Metzler va niva tras Cuira, sco ils parlamentaris debatteschan nivs davart il catalog da spargn, tge che Kim Wilde e Michael Jackson han fatg sin la tualetta e sco il president da l'ltalia, Ciampi, descenda niv l'aviun a Berna.

I I
!